CELEX: 62014TN0045
Language: bg
Date: 2014-01-20 00:00:00
Title: Дело T-45/14: Жалба, подадена на 20 януари 2014 г. — HTTS и Bateni/Съвет

8.3.2014   
            
            
               BG
            
            
               Официален вестник на Европейския съюз
            
            
               C 71/27
            
         
      Жалба, подадена на 20 януари 2014 г. — HTTS и Bateni/Съвет
      (Дело T-45/14)
      (2014/C 71/50)
      Език на производството: немски
      
         Страни
      
      
         Жалбоподатели: HTTS Hanseatic Trade Trust & Shipping GmbH (Хамбург, Германия) и Naser Bateni (Хамбург) (представители: M. Schlingmann и F. Lautenschlager, Rechtsanwälte)
      
         Ответник: Съвет на Европейския съюз
      
         Искания на жалбоподателите
      
      Първият жалбоподател иска от Общия съд:
      
                  —
               
               
                  частично да отмени Решение 2013/661/ОВППС на Съвета от 15 ноември 2013 година за изменение на Решение 2010/413/ОВППС относно ограничителни мерки срещу Иран, доколкото същото се отнася до него,
               
            
                  —
               
               
                  частично да отмени Регламент за изпълнение (ЕС) № 1154/2013 на Съвета от 15 ноември 2013 година за прилагане на Регламент (ЕС) № 267/2012 относно ограничителни мерки срещу Иран, доколкото същият се отнася до него, и
               
            
                  —
               
               
                  да осъди Съвета да заплати съдебните разноски, направени в рамките на производството по-специално от първия жалбоподател.
               
            Вторият жалбоподател иска от Общия съд:
      
                  —
               
               
                  частично да отмени Решение 2013/661/ОВППС на Съвета от 15 ноември 2013 година за изменение на Решение 2010/413/ОВППС относно ограничителни мерки срещу Иран, доколкото същото се отнася до него,
               
            
                  —
               
               
                  частично да отмени Регламент за изпълнение (ЕС) № 1154/2013 на Съвета от 15 ноември 2013 година за прилагане на Регламент (ЕС) № 267/2012 относно ограничителни мерки срещу Иран, доколкото същият се отнася до него, и
               
            
                  —
               
               
                  да осъди Съвета да заплати съдебните разноски, направени в рамките на производството по-специално от втория жалбоподател.
               
            
         Правни основания и основни доводи
      
      В подкрепа на жалбата си жалбоподателите излагат четири основания.
      
                  1.
               
               
                  Първото основание е изведено от неправомерност и неприложимост на изменения текст на Решение 2013/661/ОВППС и на Регламент (ЕС) № 267/2012 (1) с оглед на член 277 ДФЕС:
                  
                              —
                           
                           
                              в това отношение жалбоподателите по-специално твърдят, че Съветът е изменил правното основание за вписването на жалбоподателите в списъка на подлежащи на санкциониране лица. Като изменил правното основание, Съветът очевидно злоупотребил с правото си на преценка.
                           
                        
            
                  2.
               
               
                  Второ основание е изведено от нарушение на правото на ефективна съдебна защита и на задължението за мотивиране:
                  
                              —
                           
                           
                              жалбоподателите по същество поддържат, че Съветът не е мотивирал в достатъчна степен вписването им в списъка с подлежащи на санкциониране лица. Главните съображения за приемането на решението на Съвета били лишени от каквото и да било основание.
                           
                        
            
                  3.
               
               
                  Третото основание е изведено от неоснователност на вписването на жалбоподателите в списъка с подлежащи на санкциониране лица:
                  
                              —
                           
                           
                              в рамките на това основание жалбоподателите твърдят, че изтъкнатите от Съвета мотиви по същество не обосновават вписването на жалбоподателите в списъка с подлежащи на санкциониране лица.
                           
                        
            
                  4.
               
               
                  Четвърто основание е изведено от нарушение на правото на собственост, на свободата на стопанска инициатива, на правото на зачитане на семейния живот, както и на принципа на пропорционалност:
                  
                              —
                           
                           
                              на последно място жалбоподателите твърдят, че вписването им отново в списъците с подлежащи на санкциониране лица нарушава правото им на собственост и на свободна стопанска инициатива, както и правото на зачитане на семейния живот на втория жалбоподател. Те считат, че вписването им в списъците с подлежащи на санкциониране лица представлява непропорционално засягане, което не е подходящо за постигането на целите на обжалваните актове и във всички случаи надхвърля необходимото за осъществяването им.
                           
                        
            
         (1)  Регламент (ЕС) № 267/2012 на Съвета от 23 март 2012 година относно ограничителни мерки срещу Иран и за отмяна на Регламент (ЕС) № 961/2010 (ОВ L 88, стр. 1).